Sterk aardbewing skud ooste van Nieu-Seeland | Netwerk24
04 Maart 2021 21:33
'n Aardbewing met 'n sterkte van 7.2 het Vrydag die ooste van die Noord-Eiland van Nieu-Seeland getref.
Die aardbewing het 'n tsoenamiwaarskuwing tot gevolg gehad wat later teruggetrek is. Die Pacific Tsunami Warning Centre (PTWC) het egter gewaarsku dat inwoners waaksaam moet bly. Plaaslike burgerlike beskermingseenhede het gesê die tsoenamibedreiging sou enkele ure voortduur.
Daar was geen onmiddellike berigte van skade nie, maar die nasionale noodbestuursagentskap het mense in sommige kusgebiede aangeraai om na hoërliggende gebiede te skuif. Die naaste groot stad aan die episentrum van die aardbewing is Gisborne met 'n bevolking van ongeveer 35 500. Mense naby aan die kusgebied van Cape Runaway tot in Tolaga Bay is aangesê om hul huis te ontruim.
"Ek hoop dat almal oukei is – veral aan die ooskus waar hulle die volle sterkte van die aardbewing sou voel," het Jacinda Ardern, die land se premier, in 'n boodskap op Instagram geskryf.
Inwoners oor die land heen is gevra om weg te bly van die strande en mariene gebiede weens die moontlikheid van sterk en ongewone seetoestande.
Meer as 60 000 mense het op GeoNet se webwerf gerapporteer dat hulle die aardbewing gevoel het, met 282 wat die skudding as "ernstig" beskryf en 75 mense wat dit as "ekstreem" ervaar het. Die meeste ander het dit as lig beskryf.